Diari Oficial de la Generalitat Valenciana


Sumari del DOGV 5286, del 22-06-2006 (2006/6714)

RESOLUCIÓ de 30 de maig de 2006, de la directora general de Justícia, de la Conselleria de Justícia, Interior i Administracions Públiques, per la qual resol inscriure el Reglament del Registre de Mediadores i Mediadors del Col·legi Oficial d'Educadores i Educadors Socials de la Comunitat Valenciana, i es disposa la seua publicació en el Diari Oficial de la Generalitat.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5286

Data del DOGV
:   22-06-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/6714


Data del document
:   30-05-2006

Organisme emissor
:   Conselleria de Justícia, Interior i Administracions Públiques

Tipus de document
:   Resolució

Descriptors 

:   * reglament intern
    * legislació
    * col·legi professional
    * treballador social

RESOLUCIÓ de 30 de maig de 2006, de la directora general de Justícia, de la Conselleria de Justícia, Interior i Administracions Públiques, per la qual resol inscriure el Reglament del Registre de Mediadores i Mediadors del Col·legi Oficial d'Educadores i Educadors Socials de la Comunitat Valenciana, i es disposa la seua publicació en el Diari Oficial de la Generalitat. [2006/6714]  
Vist l'expedient d'inscripció de Reglament de Règim Interior, instruït a instància del Col·legi Oficial d'Educadores i Educadors Socials de la Comunitat Valenciana, inscrit amb el número 98 de la secció Primera del Registre de Col·legis Professionals i de Consells Valencians de Col·legis Professionals de la Comunitat Valenciana, en què se sol·licita el registre en aquest del Reglament del Registre de Mediadores i Mediadors del Col·legi Oficial d'Educadores i Educadors Socials de la Comunitat Valenciana, atenent els següents  
FETS  
Primer  
Els vigents Estatuts del Col·legi Oficial d'Educadores i Educadors Socials de la Comunitat Valenciana, van ser inscrits al Registre de Col·legis Professionals i de Consells Valencians de Col·legis Professionals de la Comunitat Valenciana, per Resolució de 4 de maig de 2005, de la directora general de Justícia, de la Conselleria de Justícia i Administracions Públiques (DOGV núm. 5.012, de 24.05.2005).  
Segon  
L'Assemblea General de l'esmentat Col·legi va aprovar el Reglament del Registre de Mediadores i Mediadors del Col·legi Oficial d'Educadores i Educadors Socials de la Comunitat Valenciana, en sessió celebrada el 29 d'abril de 2006, segons certificat lliurat pel senyor Julián Salazar Alcañiz, secretari del Col·legi, en data 2 de maig de 2006.  
Tercer  
En data 3 de maig de 2006, la Sra. Flor Hoyos Alarte, presidenta del Col·legi Oficial d'Educadores i Educadors Socials de la Comunitat Valenciana, va presentar la redacció definitiva de l'esmentat Reglament, aprovada per l'Assemblea General, als efectes previstos en l'article 11 de la Llei 6/1997, de 4 de desembre, de Consells i Col·legis Professionals de la Comunitat Valenciana.  
Quart  
 El text del Reglament del Registre de Mediadores i Mediadors del Col·legi Oficial d'Educadores i Educadors Socials de la Comunitat Valenciana, figura com a annex a la present Resolució, i es dóna ací per reproduït.  
FONAMENTS DE DRET  
Primer  
El present Reglament de Règim Interior no s'oposa a les normes contingudes en la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana.   
Segon  
La norma reglamentària ha sigut aprovada amb els requisits i les formalitats previstos en dita Llei, i en els mateixos Estatuts del Col·legi.  
Tercer   
L'expedient ha sigut tramitat pel Servei d'Entitats Jurídiques, adscrit a la Direcció General de Justícia de la Conselleria de Justícia, Interior i Administracions Públiques, competent aquesta per així disposar-ho l'article 6.1 de l'esmentada Llei 6/1997, tenint en compte allò previst per la disposició final del Decret 4/2002, de 8 de gener, en virtut de les atribucions que té conferides pel Decret 8/2004, de 3 de setembre, del president de la Generalitat, pel qual s'assignen competències a la Presidència de la Generalitat i a les conselleries amb competències executives, i pel Decret 153/2005, de 28 d'octubre, del Consell de la Generalitat, pel qual s'aprova el Reglament Orgànic i Funcional de la Conselleria de Justícia, Interior i Administracions Públiques.  
Vistos l'article 36 de la Constitució Espanyola i l'article 49.122a de l'Estatut d'Autonomia de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els preceptes bàsics; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; el Decret 4/2002 de 8 de gener, del Govern Valencià, pel qual s'aprova el Reglament de desplegament d'aquesta última, i la resta de disposicions complementàries de pertinent aplicació, es dicta la següent resolució  
Primera  
Que s'inscriga el Reglament del Registre de Mediadores i Mediadors del Col·legi Oficial d'Educadores i Educadors Socials de la Comunitat Valenciana, al Registre de Col·legis Professionals i de Consells Valencians de Col·legis Professionals de la Comunitat Valenciana.  
Segona  
Que es publique la present Resolució en el Diari Oficial de la Generalitat.  
Contra aquesta resolució, que posa fi a la via administrativa, es podrà interposar, potestativament, recurs de reposició davant del mateix òrgan que l'ha dictada, en el termini d'un mes, comptador des de l'endemà de la seua notificació, o bé recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la seua notificació. Tot això de conformitat amb el que estableixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjudici que s'utilitze qualsevol altra via que es considere oportuna.  
València, 30 de maig de 2006.. La directora general de Justícia: Patricia Montagud Alario.  
REGLAMENT DEL REGISTRE DE MEDIADORES I MEDIADORS DEL COL·LEGI OFICIAL D'EDUCADORS I EDUCADORS SOCIALS DE LA COMUNITAT VALENCIANA (COEESCV)  
PREÀMBUL  
Entenent la mediació familiar, segons la qualifica la nostra Llei 7/01, de 26 de novembre, com un procediment voluntari que persegueix la solució extrajudicial de conflictes sorgits en el si familiar, en què un o més professionals qualificats, imparcials i sense capacitat de prendre decisions, assisteix els membres d'una família en conflicte per tal de possibilitar vies de diàleg i recerca en comú d'acord. I com que el nostre col·lectiu és un d'aquells que tenen assumits socialment dita tasca, per tal que aquesta es realitze, tant en el marc del respecte als drets dels i de les destinataris/àries d'aquest servei, com que aquests siguen executats pels nostres col·legiats/ades sota la més estricta ètica professional, el nivell de qualitat en les prestacions, així com amb el reconeixement social que la nostra professió té, dins tot això del marc legal, és el que ens ha dut a la constitució d'aquest Registre de Mediadores i Mediadors.  
La Junta de Govern d'aquest Col·legi, en la reunió celebrada el 29 d'abril de 2005, aprova la constitució i posada en marxa del nostre Registre de Mediació. L'esmentat Registre té la seua base legal en l'article 12 de la Llei de Mediació Familiar a l'àmbit de la Comunitat Valenciana, L 7/01, de 26 de novembre.  
Article 1. De l'objecte   
El present Reglament té com a objecte la regulació del Registre de Mediadores i Mediadors Familiars del Col·legi Oficial d'Educadores i Educadors Socials de la Comunitat Valenciana (COEESCV).   
Article 2. De les persones mediadores  
En el present Registre s'inscriuran tots aquells/aquelles col·legiats/ades que vulguen exercir la funció de mediació familiar, que reunisquen els requisits legalment establits.   
Article 3. Dels llibres registre  
Els llibres registre recolliran, almenys, la següent informació relativa a les i als col·legiats/ades que estigueren inscrits:  
. Número registral.  
. Nom i cognoms del col·legiat/ada.  
. Domicili de l'activitat.  
. DNI, NIF o passaport  
. Titulació. Entenent que únicament podran accedir al Registre els i les professionals inscrits al Col·legi Oficial d'Educadores i Educadors Socials de la Comunitat Valenciana, que complisquen amb els requisits de titulació legalment establits per a exercir la mediació familiar.  
. Títol de postgrau en mediació familiar.  
. Número de col·legiat/da.  
. Notes marginals.  
Article 4. Del número registral  
Per a l'assignació del número de registre, com a mediador/a, s'assignarà el número ordinal correlatiu que se li haja assignant al llibre que corresponga.  
Aqueix número registral serà únic i invariable per a tots els assentaments que es realitzen, i acompanyarà el/la col·legiat/ada fins que per qualsevol dels motius establits cesse en l'activitat.   
Dit número registral no s'assignarà a cap altre titular. I, per tant, si la mateixa persona torna a instar la seua inscripció al Registre, se li tornarà a assignar el número que corresponguera.  
Article 5. Dels assentaments registrals  
Per nota marginal es reflectiran totes les incidències que ocórreguen al llarg de la seua inscripció com a mediador/a, com ara variacions en les dades relatives a la inscripció, les queixes referides a la labor mediadora, les faltes i sancions, així com les seues prescripcions, i qualsevol altra observació que el Col·legi estime precedents, així com la cancel·lació de la inscripció.   
Article 6. De la sol·licitud, documentació a acompanyar i lloc de presentació   
Per a inscriure's al Registre de Mediadores i Mediadors del COEESCV, s'haurà de presentar una sol·licitud a la seu del Col·legi, segons model que s'establisca, on consten les dades personals de la persona interessada, juntament amb el seu número de col·legiat/ada. I a dita sol·licitud s'acompanyarà:   
. DNI o passaport.  
. NIF o targeta d'identitat d'estranger, expedida per la comissaria de policia o oficina d'estrangers.  
. Domicili on s'exercisca la mediació.  
. Acreditació d'ostentar el títol de diplomat/ada en Educació Social o aquell que el substituïsca.  
. Títol d'aprofitament de formació universitària especifica de postgrau, en els distints nivells d'expert, especialista o màster. I, si fa al cas, i el Col·legi ho considera necessari per a l'avaluació d'aquests, se sol·licitarà el programa o programes validats per l'organisme que els va impartir o certificat emés per dit organisme, que el currículum impartit era de mediació familiar. Així mateix, cap la presentació de títols expedits per universitats estrangeres, sempre que estiguen homologats o tinguen validesa legal a Espanya.  
Potestativament, el Col·legi podrà sol·licitar a l'òrgan de l'administració autonòmica competent en matèria de mediació familiar, opinió no vinculant respecte a l'adequació o no d'un títol d'aprofitament, abans de procedir a la inscripció al Registre de Mediació Familiar. No obstant això, dita sol·licitud no paralitzarà el procediment d'inscripció, que serà resolt en el termini indicat en aquest Reglament.  
. Carnet de col·legiat/ada.  
Tota la documentació que es presente serà original, còpia legalitzada per notari, acarada o compulsada.  
aRticle 7. De l'esmena de la sol·licitud  
Rebudes les sol·licituds i incoat l'expedient, el Col·legi, a través del seu òrgan competent, comprovarà la documentació presentada i, si reuneix els requisits exigits, podrà ser inscrit al Registre de Mediadores i Mediadors d'aquest Col·legi.  
En el cas que el/la sol·licitant no reunisca els requisits exigits o no s'acompanye la documentació exigida, es notificarà a la persona interessada la causa que impedeix la continuació del procediment, i se li requerirà perquè, en el termini de 10 dies, esmene la falta o acompanye els documents preceptius, amb la indicació que en el cas que no ho faça, es considerarà que desisteix en la seua petició, amb arxiu de l'expedient i sense més tràmit.  
Aquest termini podrà ser ampliat prudencialment fins a cinc dies, a petició de la persona interessada o a iniciativa del mateix Col·legi, quan l'aportació dels documents requerits presente dificultats especials.  
Article 8. De la instrucció de l'expedient  
El termini màxim per a resoldre les sol·licituds que siguen formulats pels interessats serà de tres mesos, comptadors des de la data d'entrada d'aquesta al Registre del Col·legi.   
L'esmentat termini podrà ser ampliat pel Col·legi fins a tres mesos més, quan el nombre de sol·licituds formulades impedisquen raonablement el compliment del termini inicialment previst, o s'haja efectuat la consulta respecte a l'adequació del títol d'aprofitament, ressenyada en l'article 6 d'aquest Reglament.  
Article 9. De la resolució  
Completat l'expedient a la vista de la documentació que hi ha, es procedirà al seu estudi. Si en el termini de tres mesos, des de la data de sol·licitud, no hi ha cap resolució, s'entendrà desestimada aquesta per silenci administratiu, sense perjudici de les ampliacions legalment acordades i degudament notificades als peticionaris.  
La resolució que pose fi al procediment produirà efectes des del dia en què es dicte.  
Article 10. Dels recursos  
Contra les resolucions que posen fi a aquest procediment cabran els recursos que procedisquen, conforme al que disposa la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.  
Article 11. De la cancel·lació de la inscripció en el registre. Causes  
Les inscripcions de col·legiats/ades mediadors/ores seran cancel·lats:  
a) Per defunció o declaració d'incapacitat.  
b) Per cessament en l'activitat.  
c) Per incompliment sobrevingut de les condicions o requisits exigits per a la inscripció.  
d) Per sanció ferma.  
e) Per cessament com a col·legiat/ada en aquest Col·legi.  
f) Per qualsevol altra causa que determine la impossibilitat física de continuar en la prestació de l'activitat.  
Article 12. Del procediment de cancel·lació  
La cancel·lació registral dels/de les col·legiats/ades . mediadors/ores es realitzarà prèvia tramitació del corresponent expedient.  
Article 13. Comunicació de les variacions de dades registrals   
Els/les col·legiats/ades . mediadors/ores estan obligats a comunicar, en un termini màxim d'un mes, qualsevol variació que es produïsca en relació amb les dades aportades que suposen modificació d'aquells que consten al Registre.  
Article 14. Del certificat de la inscripció i de la cessió de dades a tercers  
El Registre de Mediadores i Mediadors d'aquest Col·legi té caràcter públic. I podrà lliurar, a instància dels qui tinguen interés legítim, certificats acreditatius de la inscripció en aquest. L'esmentada inscripció podrà contindre les dades següents:  
a) Inscripció en vigor.  
b) Número de col·legiat/ada.  
c) Número registral.  
d) Nom de la persona física  
e) Domicili de l'activitat.  
Totes les dades que hi ha al present Registre queden subjectes a la normativa vigent en aquesta matèria.  
Article 15. De l'adequació normativa  
El present Reglament s'adequarà, si així calguera, a la normativa que sobre aquesta matèria es legisle.  
Disposició final  
El Reglament que regula el Registre de Mediadores i Mediadors Familiars serà ratificat per l'Assemblea General, i es presentarà davant de la Conselleria de Justícia, Interior i Administracions Públiques el document on acredite aquesta, i serà aplicat, des de l'endemà de la seua aprovació, per dita Assemblea.   
València, 29 de desembre de 2005  
COEESCV